stanford-oval/wikipedia huggingface dataset:
In for a Penny
Tyyli

Musiikkinäyte
Alle 10%:n näyte kappaleesta.
Äänitiedostojen kuunteluohjeet
”In for a Pennyn” kirjoittivat Sladen solisti-kitaristi Noddy Holder ja basisti Jim Lea, ja sen tuotti Chas Chandler. Musiikillisesti kappale eroaa Sladen yleisestä tyylistä, sillä se on rauhallinen ja vanhanaikainen kappale, ja ainoastaan melankolinen särötetty soolokitara tuo siihen rock-vaikutteita. Dave Hillin soittama kitarasoolo on pidempi kuin millään muulla Sladen singlellä. ”In for a Penny” on myös yhtyeen ainoa levytys, jossa käytetään harmonikkaa. Osuuden soitti Jim Lea, vaikkakin television playback-esityksissä Noddy Holder oli soittavinaan sen concertinalla. Holder on kuvannut kappaleen rytmiä ”rennoksi”.
Sanoituksessa muistellaan menneitä ja lauletaan kappaleen tyyliin sopien ”old-fashioned soundista”.
Do you remember the night in September

The two of us laid in the hay

Do you remember the day in December

And how we got carried away 
(Kappaleen ensimmäiset rivit)
Laulaja Holder käyttää hänelle tyypillistä raspiääntä lähinnä vasta kappaleen loppupuolella kertosäkeissä. Juuri ennen toista kitarasooloa Holder huutaa lauseen ”Ee, they got a band”, joka oli peräisin eräästä brittiläisestä tv-mainoksesta.
Julkaisu ja vastaanotto > Myynti ja painokset

Polydor Records julkaisi ”In for a Penny” -singlen 14. marraskuuta 1975. Se valittiin tulevan Nobody’s Fools -albumin ensimmäiseksi singleksi etenkin siksi, että sen rytmi oli samankaltainen kuin yhtyeen vuonna 1971 Britannian listaykköseksi nousseessa hitissä ”Coz I Luv You”. Singlestä otettiin painoksia Britannian lisäksi Irlannissa, Saksassa, Ranskassa, Belgiassa, Ruotsissa, Alankomaissa, Espanjassa, Portugalissa, Skandinaviassa, Jugoslaviassa, Australiassa ja Japanissa. Britanniassa ensimmäisessä 30 000 painoksessa oli kuvakansi. Yleisimmässä kansikuvassa on kappaleen nimeen viitaten englantilainen pennin kolikko.
Dave Hill kertoi singlevalinnasta Sladen fanilehdessä vuonna 1986:
»Joo, se (valinta) vaikutti virheeltä! Kun palasimme kiertämästä Yhdysvaltoja ja julkaisimme sen, niin luulen, että monet fanit olivat pettyneitä, vaikka itse pidinkin kappaleesta. He luulivat meidän palaavan jollakin raskaalla, joten se on saattanut vaikuttaa heille kevytsarjalaiselta. Se levytettiin Record Plantissa osana Nobody’s Fools- / Amerikka-projektia.» 
(Dave Hill, Sladen soolokitaristi)
”In for a Penny” ylsi Britanniassa sijalle 11 ja pysyi listalla kahdeksan viikon ajan. Se saavutti listasijoitukset myös Irlannissa, Ruotsissa ja Belgian Valloniassa.
Kappaleesta ei kuvattu musiikkivideota, mutta Slade esitti sen televisio-ohjelmissa Top of the Pops ja Supersonic. Esitystä Top of the Popsissa ei ole näytetty alkuperäisen lähetyksen jälkeen. Kappaleesta julkaistiin cover-versio joulukuussa 1975 ilmestyneellä kokoelma-albumilla Top of the Pops: Volume 49.
Singlen B-puoli oli ”Can You Just Imagine”, joka yhtyeen monille kääntöpuolille tyypillisesti ei ole millään studioalbumilla. ”In for a Pennyn” tapaan se on Sladelle tavallista kevyempi kappale, mutta melodialtaan nykyaikaisempi. Yhtyeelle poikkeuksellinen on myös jazz-tyylinen väliosa ennen kitarariffin työstämää loppua. ”Can You Just Imagine” on ollut vaikeasti löydettävä kappale, koska sitä ei ole julkaistu monella kokoelmallakaan. Vuonna 2007 se ilmestyi kuitenkin Slade B-Sides -kokoelmalevyllä.
Julkaisu ja vastaanotto > Arvioita

Brittiläinen Record Mirror -lehti (8.11.1975) piti kappaletta hyvänä, beatlesmäisenä sävelmänä ja kehui lauluharmonioita mahdollisesti Sladen parhaiksi koskaan. Kirjoittajan mielestä kappale osoittaa Sladen murtautuvan musiikillisesti uudelle alueelle ja onnistuvan siinä hyvin. Myöhemmin samana vuonna 1975 lehden lukijat äänestivät ”In for a Pennyn” vuoden kuudenneksi parhaaksi brittiläiseksi singleksi.
Melody Maker oli 8. marraskuuta 1975 ilmestyneessä numerossaan kriittisempi. Sen mukaan Sladen viimeisimpiä singlejä oli vaivannut ideoiden niukkuus eikä ”In for a Penny” pysäytä alamäkeä. Lehti ei nähnyt kappaleessa erityistä kunnianhimoa ja piti sitä heikosti rakennettuna. Arvostelija ei pitänyt Noddy Holderia rockin monipuolisimpina laulajina ja kirjoitti tämän olevan raspiäänensä kanssa kappaleessa epämukavuusalueellaan. Hän uskoi Sladen laajan kuuntelijakunnan nostavan kappaleen listoille mutta näki yhtyeen tulevaisuuden heikkona.
Acton Gazettessa ihmeteltiin, miksi Slade on viime aikoina julkaissut hitaita ja melodisia levyjä, vaikka yhtye nousi suosioon raskailla kappaleilla. ”In for a Pennyssa” kirjoittaja sanoi olevan rentoutunut tunnelma ja puoleensavetävä melodia, mutta hän myös kirjoitti, ettei kappale edusta sen tyylistä Sladea, jollaisena fanit oppivat sen tuntemaan ja rakastamaan kolme vuotta aiemmin.
Thanet Timesin John Hutson kirjoitti, ettei osaa päättää mielipidettään kappaleesta. Hän piti kappaletta liian hitaana mutta toisaalta tarpeeksi tarttuvana saadakseen soittoa. Hutson kehui Dave Hillin kitaransoittoa.
Pete Butterfield kirjoitti Reading Evening Postissa, että Sladen täytyy vetäistä jotain hatusta osoittaakseen, etteivät he ole nimiä menneisyydestä. Butterfieldin mukaan ”In for a Penny” voisi onnistua siinä hieman tuhman sanoituksensa ja hillityn energiansa myötä.
Myöhemmässä Classic Rockissa julkaistussa Nobody’s Fools -albumin arvostelussa sanottiin, että ”In for a Penny” on kappaleen ”Let’s Call It Quits” ohella albumin välittömimpiä hetkiä.
Julkaisu ja vastaanotto > Listasijoitukset

| Valtio | Korkein sijoitus | Listaviikot |
| --- | --- | --- |
|  Britannia | 11. | 8 |
|  Irlanti | 12. | 5 |
|  Ruotsi | 14. | 1 |
|  Vallonia | 39. | 3 |
Singlen sisältö

In for a Penny – 3.34
Can You Just Imagine – 3.31
Kokoonpano

Slade
Noddy Holder – laulu, rytmikitara
Dave Hill – soolokitara, taustalaulu
Jim Lea – bassokitara, harmonikka, taustalaulu
Don Powell – rummut
Muut
Chas Chandler – tuottaja
Aiheesta muualla

”In for a Penny” Sladen virallisella YouTube-kanavalla
Slade
| --- | --- |
Studioalbumit:   Beginnings  Play It Loud  Slayed?  Old, New, Borrowed and Blue  Slade in Flame  Nobody’s Fools  Whatever Happened to Slade?  Return to Base  We’ll Bring the House Down  Till Deaf Do Us Part  The Amazing Kamikaze Syndrome  Keep Your Hands Off My Power Supply  Rogues Gallery  Crackers  You Boyz Make Big Noize 
Livealbumit:   Slade Alive!  Slade Alive Vol II  Alive at Reading (EP)  Slade on Stage  The Slade Live Anthology  Live at the BBC 
Kokoelmat:   Coz I Luv You  Sladest  The Story of Slade  Slade Smashes  Slades Greats  The Slade Collection 81–87  Wall of Hits  The Slade Collection vol. 2 – 79–87  The Genesis of Slade  Feel the Noize – Greatest Hits  Get Yer Boots On – The Best of Slade  The Very Best of Slade  The Slade Box  B-Sides  In for a Penny – Raves & Faves  Rockers  The Collection 79–87  Merry Xmas Everybody: Party Hits  When Slade Rocked the World  Feel the Noize – The Singlez Box!  Cum On Feel the Hitz 
Singlet:   ”You Better Run”  ”Genesis”  ”Wild Winds Are Blowin’”  ”The Shape of Things to Come”  ”Know Who You Are”  ”Get Down and Get With It”  ”Coz I Luv You”  ”Look Wot You Dun”  ”Take Me Bak ’Ome”  ”Mama Weer All Crazee Now”  ”Gudbuy T’Jane”  ”Cum On Feel the Noize”  ”Skweeze Me, Pleeze Me”  ”My Friend Stan”  ”Merry Xmas Everybody”  ”Everyday”  ”The Bangin’ Man”  ”Far Far Away”  ”How Does It Feel”  ”Thanks for the Memory (Wham Bam Thank You Mam)”  ”In for a Penny”  ”Let’s Call It Quits”  ”Nobody’s Fool”  ”Gypsy Roadhog”  ”Burning in the Heat of Love”  ”My Baby Left Me / That’s All Right”  ”Give Us a Goal”  ”Rock ’n’ Roll Bolero”  ”Ginny, Ginny”  ”Okey Cokey”  ”Sign of the Times”  ”We’ll Bring the House Down”  ”Wheel’s Ain’t Coming Down”  ”Knuckle Sandwich Nancy”  ”Lock Up Your Daughters”  ”Rock and Roll Preacher (Hallelujah I’m on Fire)”  ”Ruby Red”  ”(And Now the Waltz) C’est La Vie”  ”My Oh My”  ”Run Runaway”  ”All Join Hands”  ”Little Sheila”  ”7 Year Bitch”  ”Myzsterious Mizster Jones”  ”Do You Believe in Miracles”  ”Hi Ho Silver Lining”  ”Still the Same”  ”That’s What Friends Are For”  ”You Boyz Make Big Noize”  ”We Won’t Give In”  ”Let’s Dance (1988 Remix)”  ”Radio Wall of Sound”  ”Universe”
Indonesian–Malesian konfrontaatio

Indonesian–Malesian konfrontaatio eli konfrontasi oli aseellinen konflikti Malesian ja Indonesian välillä. Konflikti alkoi Malesian liittovaltion perustamisesta vuonna 1963. Indonesian presidentti Sukarno ei hyväksynyt Pohjois-Borneon ja Sarawakin liittämistä Malesiaan. Indonesia aloitti aseellisen konfliktin, jossa se yritti ottaa alueet hallintaansa ja estää Malesian liittovaltion perustamisen.
Konfrontaation taustat > Borneo siirtomaa-aikana

Indonesian ja Malesian välisen konfrontaation syyt johtuivat pitkälti eurooppalaisten siirtomaavaltojen aluejaoista Borneon saarella. 1880-luvulle tultaessa Borneon saarella oleva nykyisen Indonesian alue kuului Alankomaiden Itä-Intiaan. Britannia otti 1880-luvulla hallintaansa saaren pohjoisrannikolla olevat Sarawakin ja Brunein. Nykyinen Sabahin alue kuului Sulun sulttaanikuntaan, joka oli Filippiinien ohella Espanjan siirtomaa. Britit pyrkivät lisäämään 1880-luvulla vaikutusvaltaansa alueella, koska Saksan keisarikunta esitti Borneolla aluevaatimuksia ja Ranskalla oli Indokiinassa vahva asema. Britannian Pohjois-Borneon kauppakomppania neuvotteli Brunein ja Sulun sulttaanien kanssa alueluovutuksista. Britit saivat 1880-luvulla määräysvallan saaren pohjoisimmasta osasta, josta muodostettiin Pohjois-Borneo.
Malaija itsenäistyi Britanniasta vuonna 1957 ja Indonesia itsenäistyi Alankomaista vuonna 1949. Brittiläisiä kruununsiirtomaita Kaakkois-Aasiassa olivat 1960-luvun alussa vielä Singapore, Sarawak ja Pohjois-Borneo sekä brittiläinen protektoraatti Brunei.
Konfrontaation taustat > Malesian perustaminen

Vuonna 1961 Malaijan pääministeri Tunku Abdul Rahman ehdotti liittovaltiota, johon kuuluisivat Malakan niemimaalla sijaitseva Malaijan liittovaltio, sekä Singapore, Sarawak, Pohjois-Borneo ja Brunei. Malesian perustamista ei hyväksytty Indonesiassa ja Filippiineillä. Filippiinit vaati Sabahia liitettäväksi alueeseensa, koska maassa katsottiin, että alue on historiallinen osa Filippiinejä. Kaksi kolmasosaa Borneon saaresta taas kuului Indonesialle. Saaren eteläosan muodosti Indonesialle kuuluva Kalimantan, joka oli peritty Alankomaiden siirtomaavallan purkauduttua Kaakkois-Aasiassa. Indonesiassa katsottiin että maahan piti liittää myös saaren pohjoisimmat osat.
Tapahtumien kulku > Konfrontaation alku

Vuodenvaihteessa 1962–1963 käydyssä Brunein kapinassa muslimiradikaalien johtama Pohjois-Kalimantanin Kansallinen armeija (TNKU) yritti kaapata vallan sulttaanikunnassa ja yhdistää Borneon saaren pohjoisosat Pohjois-Borneon federaatioksi. Indonesia tuki vallankaappausyritystä, mutta britit kukistivat kapinan nopeasti. Indonesiassa alettiin käyttää tammikuussa 1963 termiä konfrontaatio, joka viittasi siihen pyrkimykseen estää Malesian liittovaltion perustaminen ilman sotatoimia. Aseellinen liikehdintä Borneon Indonesian-puoleisella osalla kuitenkin kiihtyi ja Indonesian joukot kävivät rajan toisella puolella sabotointitehtävissä ja levittämässä Malesian vastaista poliittista propagandaa.
Maissa oli ajoittaisia yrityksiä poliittisen yhteisymmärryksen saavuttamiseksi. Toukokuussa 1963 Malaijan pääministeri Tunku Abdul Rahman ja Indonesian presidentti Sukarno sopivat, että Borneolla järjestetään kansanäänestys valtioliitosta, ja mikäli Pohjois-Borneolla ja Sarawakissa kansa kannattaa liitosta, Indonesia ei esitä aluevaatimuksia Borneolla. Kuitenkin 9. heinäkuuta 1963 Tunku allekirjoitti Lontoon sopimuksen, jossa sovittiin Malesian liittovaltion perustamisesta, mitä Sukarno ei hyväksynyt.
Viimeisin sovitteluyritys kriisin ratkaisemiseksi oli elokuussa 1963, kun Malaijan pääministeri Tunku Abdul Rahman, Indonesian presidentti Sukarno ja Filippiinien presidentti Diosdado Macapagal sopivat kolmen maan löyhästä yhteistyöjärjestelmästä, josta käytettiin termiä Malphilindo. Yhteistyöjärjestelmä oli kuitenkin kuolleena syntynyt aate, eikä se estänyt kriisin puhkeamista.
Brunei jättäytyi lopulta valtioliiton ulkopuolelle, koska maa ei halunnut jakaa muiden kanssa öljyvarannoista syntynyttä omaisuuttaan. Malaija, Singapore, Sarawak ja Pohjois-Borneo yhdistyivät Malesian liittovaltioksi 16. syyskuuta 1963. Pohjois-Borneosta muodostettiin Malesian osavaltio Sabah. Malesian perustamista ei hyväksytty naapurimaissa ja Indonesia ja Filippiinit katkaisivat diplomaattisuhteensa Malesiaan.
Tapahtumien kulku > Tilanteen kärjistyminen

Malesian liittovaltion perustamisen jälkeen tilanne kärjistyi. Indonesiassa Sukarno katsoi, että Sabahin ja Sarawakin liittäminen Malesian liittovaltioon on brittien uuskolonialistinen juoni, joka edustaa paluuta siirtomaa-aikaan ja Indonesia ryhtyi kamppailemaan alueiden hallinnasta ilman sodanjulistusta. Indonesia lähetti Malakansalmelle partiolaivoja, jotka takavarikoivat malesialaisia ja singaporelaisia kalastusaluksia. Kommandojoukkoja soluttautui myös Singaporeen ja tarkoituksena oli katkaista Singaporen saarelta yhteys Johorensalmen yli Malesian mannermaalle Johorin puolelle.
Singaporeen kohdistui myös terrori-iskuja. Singaporen MacDonald Houseen tehtiin pommi-isku, jossa sai surmansa kolme ihmistä ja 33 loukkaantui. Iskun takana uskotaan olleen indonesialaisten terroristien. Lisäksi epäillään että indonesialaisterroristit olivat Singaporessa sattuneiden vuoden 1964 rotumellakoiden takana. Terrori-iskuilla ja propagandalla Sukarnon politiikka pyrki luomaan epäjärjestystä Malesiaan liittyneeseen Singaporeen.
Borneolla indonesialaiset kommandojoukot tekivät rajan yli aseellisia iskuja Sabahin ja Sarawakin puolelle ja maiden rajoilla oli aseellisia yhteenottoja. Syys-lokakuussa 1964 Indonesian sotilaallinen liikehdintä kiihtyi myös Malakan niemimaan rannikolla ja Britannia ja Malesia pyysivät kansainyhteisöltä tukea kriisin päättämiseksi. Kriisin pitkittyessä Australia antoi myös sotilaallista tukeaan Borneolla Malesian ja Indonesian välisen rajan valvontaa varten. Vuonna 1965 Borneon brittijoukot ryhtyivät aggressiivisempiin toimiin maiden rajalla. Tarkoituksena oli asutuskeskuksien puolustamisen lisäksi saada Indonesian joukot puolustuskannalle rajan omalla puolellaan. Britit laajensivat sotilastoimia Indonesian puolelle, pyrkien näin estämään Indonesian Pohjois-Borneolle tekemät iskut. Vuoden 1965 loppuun mennessä tilanne saatiin vakautettua.
Tapahtumien kulku > Kriisin päättyminen

Kriisi päättyi lopulta vuonna 1966 Indonesian sisäisiin ristiriitoihin, jotka kaatoivat Sukarnon hallinnon. Maa oli pahasti köyhtynyt sotatoimien takia ja joillakin alueilla kärsittiin jopa nälänhätää. Malesiaa vastaan käytyjen taistelujen lisäksi maa kärsi edelleen hollantilaisia vastaan käydystä sodasta. Lisäksi Sukarnon hallinto alkoi turvata yhä enemmän kommunisteihin. Malesiaa vastaan käyty konfrontasi veti Indonesiaa yhä enemmän Neuvostoliiton ja Kiinan kommunistihallintojen suuntaan. Yhdysvallat veti myös tukensa pois Indonesialta kriisin alettua, koska Malesia nähtiin länsimaissa vahvasti kommunisminvastaisena maana, joka esti kommunismin leviämistä muihin Kaakkois-Aasian maihin.
Sisäiset jännitteet puhkesivat 1965–1966, kun Indonesiassa murhattiin viisi armeijan kenraalia kommunistien vallankaappausyrityksessä. Maan armeija ja eliitti, sekä muslimiväestö eivät enää hyväksyneet Sukarnon hallituksen veljeilyä maan kommunistisen puolueen kanssa. Armeijan johtaja kenraali Suharto nousi johtamaan Sukarnon hallinnon vastaista oppositiota ja todellinen valta siirtyi Suharton johtamalle armeijalle maaliskuussa 1966 kun armeija otti valtionkoneiston hallintaansa. Armeija kielsi kommunistien toiminnan ja kommunisteiksi epäiltyjen henkilöiden joukkomurhat sallittiin. Indonesian sisäisessä kriisissä kuoli arviolta miljoona ihmistä.
Suharto ei valtaan päästyään enää jatkanut Malesian vastaista operaatiota ja maat solmivat rauhan 11. elokuuta 1966. Rauhansopimuksessa todettiin, että Sarawak ja Sabah ovat osa Malesian liittovaltiota. Rauhan myötä Sukarnoa rangaistiin kotiarestiin laittamisella ja suhteet Indonesian ja Malesian sekä kriisin aikana Malesiasta eronneen Singaporen välillä normalisoituivat. Kriisissä sai surmansa kaikkiaan 114 Kansainyhteisön ja 560 Indonesian sotilasta.
Aiheesta muualla

Wikimedia Commonsissa on kuvia tai muita tiedostoja aiheesta .
TV-dokumentti Singaporeen kohdistuneesta terrorista Konfrontasin aikana: Channel News Asia - Konfrontasi (Arkistoitu – Internet Archive)
Intomies

Intomies eli myrrysmies on erään tyyppinen suomalainen velho ja tietäjä, joka on innoissaan ja raivon vallassa loitsiessaan. Myrrys tarkoittaa jotakuinkin myräkkää ja meteliä. Ollessaan innoissaan intomies on haltioissaan, eli uskoo, että haltiat vaikuttavat hänen tilaansa.
Intomies on usein silmittömän raivon vallassa. Hän ei välttämättä tunne kipua, vaan saattaa nostaa kuuman kiven kiukaalta tai käsitellä teräaseita terästä pitäen. Hän voi huutaa eläinten lailla, polkea jalkaa ja riehua. Katse voi olla raivokas ja mielipuolinen. Erään intomiehen kerrotaan ottaneen kirveen ja alkaneen lyödä sillä ilmaa uskoen lyövänsä pahaa henkeä. Saman intomiehen katsetta on kuvattu täysin poissa olevaksi.
Intomiehen tila on ilmeisesti jonkinlainen transsi, jonka hän saavuttaa itsesuggestion avulla. Intomiehiä on verrattu berserkkeihin, muinaisskandinaavisiin raivotilassa taistelleisiin sotureihin. Berserkkien arvellaan saavuttaneen raivotilansa jokseenkin intomiesten tapaan.
Kun eräältä intomieheltä kysyttiin, miten hän voi paljain käsin nostaa kuuman kiven kiukaalta, hän vastasi: ”Tuli ei polta tuttuansa”.
Nimitys kirjallisuudessa

Presidentti Kekkosen elämäkerran kirjoittaja, tutkija Juhani Suomi, nimesi elämäkertasarjan ensimmäisen teoksen nimellä Myrrysmies. Hän sanoo selitysosassa tarkoittavansa kirjan nimellä sitä "intomiesmäistä" peräksiantamatonta otetta, jolla nuori kainuulaismies kohosi nopeasti politiikassa uransa alkuvaiheessa.
Integriini

Integriinin kaavamainen rakenne
Integriinit ovat tarttumisreseptoreja, jotka läpäisevät solukalvon. Ne yhdistävät solun tukirangan soluväliaineeseen. Integriinit läpäisevät solukalvon yhden kerran, suurin osa niistä sijaitsee solun ulkopuolella.
Integriinien luokittelu

Kaikki integriinit koostuvat kahdesta eri proteiinista, α- ja β-integriinistä. Sekä α-, että β-alayksiköitä ja niiden muodostamia reseptoreita kutsutaan integriineiksi. Integriinit voidaan ryhmitellä esimerkiksi tärkeimmän reseptorinsa mukaan kollageeni-, laminiini-, fibronektiini-, tenaskiini-, fibrinogeeni-, vitronektiini- ja tulehdussolujen solu-solureseptoreihin. Yleensä integriinit kiinnittyvät useampaan kuin yhteen soluväliaineen proteiiniin. Myös yhdenlaisella soluväliaineen proteiinilla voi olla useita eri integriinejä reseptoreinaan.
Tehtävä

Integriinit ankkuroivat soluja kiinni kudoksiin ja niillä on myös tehtävä solujen liikkuessa kudoksissa. Solut käyttävät niitä myös saadakseen tietoa ympäristöstään siten, että integriinin kiinnittyminen ligandiinsa saa aikaan viestin välittymisen soluun. Integriinit tunnistavat ligandissaan kohdan, joka muodostuu kolmesta aminohaposta ja kiinnittyvät tähän. Esimerkiksi fibronektiinistä on löydetty arginiini-glysiini-asparagiinihappojakso (RGD-jakso), joka yleensä sijaitsee proteiinista ulostyöntyvässä lenkissä. Tähän jaksoon perustuu solujen vuorovaikutus useiden proteiinien kanssa, jotka sijaitsevat soluväliaineessa. Kaikki integriinit eivät kuitenkaan tunnista RGD-jaksoa, vaan käyttävät muita tunnistuskohtia. Soluviljelmissä solut tarttuvat soluväliaineeseen tarttumis- eli fokaaliadheesiokohtien avulla. Tällöin integriinejä kerääntyy yhteen. Samalla solun sisällä solun tukirangan proteiineja kerääntyy samaan kohtaan ja liittävät integriinejä aktiinisäikeisiin.
Eri integriinien esiintyminen kudoksissa vaihtelee, ja niiden puute tai mutaatio voi aiheuttaa erilaisia sairauksia. Esimerkiksi kollageenireseptoreja on epiteelisoluissa, verihiutaleissa, rustoissa ja luussa. Laminiinireseptoreita on useissa eri kudoksissa. Alayksikön α3β1 puutteen on huomattu aiheuttavan poistogeeniselle hiirelle muun muassa keuhkojen ja munuaisten kehityshäiriöitä. Ihmiselle mutaatio laminiinireseptorissa α6β4 aiheuttaa ihon rakkulasairauden. Fibronektiinireseptoreja ja vitronektiinireseptoreja esiintyy muun muassa epiteelisoluissa parantuvassa haavassa.
Kiinnittyminen soluväliaineeseen

Solujen liikkuminen on yhteistoimintaa tarttumisreseptoreiden ja solun tukirangan välillä. Solujen vaellusta väliainetta pitkin kutsutaan solumigraatioksi. Solukalvosta syntyy laskos, lamellipodi, jonka eteenpäintyöntyvään kärkeen muodostuu uusi fokaaliadheesio. Fokaaliadheesiossa integriinit kiinnittyvät soluväliaineseen. Liikkumisen saa aikaan aktiinin ja myosiinin liike. Liikkumiselle ei ole välttämätöntä, että vanhat fokaaliadheesiot puretaan, vaan solu voi repäistä itsensä irti.
Lakhmidit

Arabian niemimaan pohjoisosa vuonna 565
Eurooppa, Lähi-itä ja Pohjois-Afrikka vuonna 565.
Lakhmidit olivat arabidynastia Eufratjoen alajuoksulla nykyisen Irakin alueella 300-600 luvuilla jaa. ennen Islamin nousua. Heidän pääkaupunkinsa oli al-Hira. Lakhmidit olivat Persian sassanidien vasalleja, ja taistelivat usein Itä-Roomaa ja näiden vasalleja ghassanideja vastaan. Lakhmidien merkittävimpiä hallitsijoita oli al-Mundhir (Alamundarus roomalaisissa lähteissä), joka hallitsi vuosina 503–554.
Lakhmidit olivat aluksi pakanoita, mutta kääntyivät 500-luvun loppuun mennessä nestoriolaisuuteen. Lakhmidien kuningas Numan kastettiin vuonna 595, jolloin hän omaksui nestoriolaisen uskon. Näin hän torjui kristinuskon nikealaisen muodon, joka oli sassanidien päävihollisen eli Bysantin valtionuskonto. Sassanidien valtakunnan romahduksen jälkeen 630-luvulla lakhmidit joutuivat Damaskokseen keskittyvän arabivaltion alaisuuteen ja menettivät itsenäisen asemansa.
Insulae Baleares

| Insulae Baleares Provincia Insulae Baleares> Rooman provinssi |
| --- | --- |

Valtio:  Rooman valtakunta Länsi-Rooman valtakunta
Prefektuuri:  Gallia
Diokeesi:  Hispania
Nykyinen valtio/alue:  Espanja (Baleaarit)
Perustettu:  viimeistään 398
Insulae Baleares (Baleares, lat. Provincia Insulae Baleares) oli myöhäisen Rooman valtakunnan provinssi, joka käsitti Baleaarien saaret nykyisessä Espanjassa.
Maantiede

Insulae Balearesin provinssi käsitti Hispaniaan luetut Baleaarien saaret Välimeressä Iberian (Pyreneiden) niemimaan itäpuolella. Latinaksi saariryhmän pääsaaret tunnettiin nimillä Insula Major (nyk. Mallorca), Insula Minor (nyk. Menorca), Ebusus (nyk. Ibiza) ja Colubraria (nyk. Formentera).
Maantiede > Kaupunkeja

Insulae Balearesin roomalaisaikaisia kaupunkeja olivat muun muassa:
| --- | --- |
 Cinium  Ebusus  Guium  Jamno :  Mago  Palma  Pollentia  Sanisera